ועדת הכלכלה, כנסת 20, פרוטוקול מספר 778, 2018-06-12 11:30

איתן כבל: שלום לכולם.

איתן כבל: גברתי מנהלת הוועדה, היועצת המשפטית, חברי השר לשעבר וחבר הכנסת לשעבר משה שחל, מאושיות תנועת העבודה לדורותיה, באמת, אלה לא מילים מן הפה אל החוץ, אני מתכבד בנוכחותך, חברות וחברים, ברשותכם, לפני שאנחנו עוסקים בתקנות התעבורה (תיקון מס'...), התשע"ח-2018 חשוב לי שנהיה בקשב.

איתן כבל: נמצאת כאן סגן ניצב דנה ימין-חה.

איתן כבל: אתמול בפתיחת אחד הדיונים ביקשתי ממך לקבל עד היום בצהרים הבהרות בכל הנוגע להודעה על הקפאת הדוחות שנוגעות למצלמות המהירות.

איתן כבל: ביקשתי בראש ובראשונה, עוד לפני פתיחת כל הדיון הגדול, לדעת מה עושים אלה שיש להם ברגע זה דוחות חיים, לא אלה שכבר שילמו, שזה דיון בפני עצמו ובוודאי יעלו השאלות, ובוודאי בקל וחומר אם תהיה החלטה דרמטית שאומרת שהמצלמות האלה לא מימשו את אשר מצופה מהן, זה דיון אחר.

איתן כבל: כי אנשים שלא ישלמו את זה, המשמעות היא כפל קנס וכל מיני דברים שאף אחד לא רוצה לעמוד בהם.

איתן כבל: חשבתי שהמשטרה צריכה לומר את זה לאלתר.

איתן כבל: חזרת אליי, ואני אומר את זה כאן כדי שהדברים יהיו ברורים, והודעת לי בשם משטרת ישראל, בשם ראש האגף, שנקבעה פגיעה דחופה עם הפרקליטות, מכיוון שבאמת המשטרה היא לא זו שיכולה לקבל את ההחלטה לבדה והיא חייבת שהפרקליטות תיתן לה גיבוי משפטי לכל החלטה אשר תתקבל בעניין הזה.

איתן כבל: אני שוב מבקש שזה ייעשה בדחיפות הנדרשת.

איתן כבל: זה חייב להסתיים השבוע.

איתן כבל: זה לא יכול להתארך לעוד שבוע נוסף, ממש לא.

איתן כבל: זה מסוג הדברים שצריך לטפל בהם לאלתר.

איתן כבל: זה לא כזה "יום לימודים ארוך".

איתן כבל: גם אם תהיה החלטה על חובת תשלום או עיכוב של התשלום עד שיתבהרו הדברים, חייבת להיות הודעה.

איתן כבל: אני אומר את זה גם מן המקום שאתם נמצאים בו.

איתן כבל: בסדר?

איתן כבל: אז אנא, כפי שהעברת במסירות את הדברים, תעבירי אותם גם היום, שאני רוצה שהתשובה תינתן השבוע.

איתן כבל: בסדר?

איתן כבל: תודה רבה.

עבד אל חכים חאג' יחיא: ברשותך, עוד לפני הדיון.

עבד אל חכים חאג' יחיא: זו ההזדמנות מכיוון שנמצאים כאן גם המשטרה וגם משרד התחבורה.

עבד אל חכים חאג' יחיא: קיבלתי תלונות מסוימות.

עבד אל חכים חאג' יחיא: יכול להיות שתענו לי תשובה לא עכשיו, אבל אני מבקש להעיר את תשומת לבכם, שתענו לנו תשובה בהמשך.

עבד אל חכים חאג' יחיא: פנו אליי נהגי משאיות עפר.

עבד אל חכים חאג' יחיא: יש את עניין המשקל.

עבד אל חכים חאג' יחיא: קורים מקרים שהם מעמיסים לא מהמחצבה אלא יש חפירות.

עבד אל חכים חאג' יחיא: המרחק בין החפירה למקום השפיכה קרוב יותר מאשר לנסוע ולשקול, המקום שבו נמצא המשקל רחוק יותר.

עבד אל חכים חאג' יחיא: ואז שוטר פוגש את הנהג, לוקח אותו למשקל, לא משנה באיזה מרחק, ומתגלה שיש לו משקל עודף.

עבד אל חכים חאג' יחיא: אז מוטלים קנסות, ולפעמים גם החרמה של המשאית.

עבד אל חכים חאג' יחיא: השאלה, אם יש מרחק כזה לאתר השפיכה, ואנחנו יודעים שיש לו את האישורים, מה אפשר לעשות?

עבד אל חכים חאג' יחיא: זה לא מחצבה, שאז הנהג היה צריך לשקול לפני שהוא יצא, והוא לא יכול לפי העין לדעת אם הוא חורג או לא חורג מן המשקל המותר.

עבד אל חכים חאג' יחיא: השאלה אם יש לנושא הזה פתרון.

עבד אל חכים חאג' יחיא: אני יודע שאנחנו לא רוצים אפילו גרגר אחד יותר, זו העמדה שלי, אבל איך אפשר להתגבר על הבעיה?

עבד אל חכים חאג' יחיא: הוא לא יכול לדעת מה המשקל, אלא אם רוצים לפזר מתקני שקילה בעוד הרבה מקומות קרובים יותר.

עבד אל חכים חאג' יחיא: אני מדבר במיוחד באזור גוש דן, שם אנשים עובדים.

עבד אל חכים חאג' יחיא: הם אומרים שהמרחקים והפקקים והיציאות גורמים לכך, ואם נהג ייסע למרחק גדול יותר עד שיגיע למשקל הרי הסיכון הוא בזה שהוא נוסע וחוזר.

עבד אל חכים חאג' יחיא: אם תוכלו להשיב עכשיו – מה טוב, ואם לא אז מאוחר יותר.

איתן כבל: אני מציע, כדי שהתשובה תהיה משמעותית ורצינית, שתעבירו תשובה בכתב, עם העתק אליי כיושב-ראש הוועדה.

איתן כבל: בסדר?

איתן כבל: תודה.

איתן כבל: ברשותכם, נקרא את התקנות.

איתן כבל: תקנות התעבורה (תיקון מס' ), התשע"ח- 2018 אני רק רוצה להזכיר בהקשר הזה את הדבר הבא, שאליו מסבה את תשומת הלב שלי עורכת הדין מירב תורג'מן.

איתן כבל: נציגי משרדי הממשלה, חשוב לי שתקשיבו.

איתן כבל: "נזכיר כי במסגרת התיקון לפקודת ביטוח רכב מנועי שהוועדה אישרה ושפורסם ברשומות ביום 28 בדצמבר 2017, כמשמעותה בפקודת ביטוח רכב מנועי [נוסח חדש], 1970" – במסגרת התיקון הזה אני רוצה להזכיר שבוטלה החובה להחזיק תעודת ביטוח מקורית ואפשר להחזיק באמצעים אלקטרוניים.

איתן כבל: "עוד נקבע בתיקון כי רשות שוק ההון" – יש כאן נציג של רשות שוק ההון?

איתן כבל: יפה, אז כדאי שאדוני יהיה בקשב – "נקבע כי רשות שוק ההון תדווח לוועדת הכלכלה בתום שישה חודשים מיום הפרסום על התקדמות ההליכים הנדרשים ליישומו.

איתן כבל: מועד חובת הדיווח הוא עד יום 28 ביוני 2018.

איתן כבל: " האם אדוני יודע או זוכר, או שהייתי "השעון המעורר"?

ודיע עואד: אני מנהל מחלקת חבויות ברשות שוק ההון.

איתן כבל: אדוני לא חייב לענות לי תשובה.

איתן כבל: אני בסך הכול מסב את תשומת הלב.

איתן כבל: אני מזכיר לכם.

ודיע עואד: אנחנו מבינים את זה.

ודיע עואד: אנחנו עושים עבודה בנושא.

איתן כבל: זה היה צריך כבר להסתיים.

ודיע עואד: עד 28 ביוני.

איתן כבל: נכון, בעוד שבועיים.

איתן כבל: אני רק מסב את תשומת הלב שלכם.

ודיע עואד: אנחנו מבינים את זה.

איתן כבל: תראו שלא שכחתם.

איתן כבל: תזכירו את זה לדורית סלינגר.

איתן כבל: היא עסוקה, יש לה הרבה דברים על הראש.

איתן כבל: יש לה גם אנשים אחרים על הראש.

איתן כבל: אתם מתכונים להכניס את זה לתוקף או אתם מבקשים להאריך את המועד?

עבד אל חכים חאג' יחיא: החוק מאפשר לכם לבקש דחייה.

ודיע עואד: החוק מאפשר לנו שהכניסה בתוקף תהיה בספטמבר או 18 חודש דחייה.

איתן כבל: יש לי הרגשה שאתם תבקשו דחייה.

ודיע עואד: אנחנו עושים עבודה.

איתן כבל: גם את התשובה הזאת ידעתי שתאמר.

איתן כבל: ..

ודיע עואד: התיקונים המשלימים לדבר הזה, יש לנו כמה אפיקים, גם מול משרד התחבורה וגם מול המשטרה ואנחנו מקדמים את זה.

ודיע עואד: ההערכה שלי, כנראה נבקש דחייה.

עבד אל חכים חאג' יחיא: הם מבקשים דחייה לטובת העניין.

ודיע עואד: ברור שזה לטובת העניין.

עבד אל חכים חאג' יחיא: מה שאני רואה פה: קודם כול זורקים את החץ ואחר כך מסמנים את המטרה.

ודיע עואד: מתוך מטרה שזה ייצא טוב.

ודיע עואד: כדי שזה יהיה טוב צריך לעשות את התיקונים.

עבד אל חכים חאג' יחיא: קודם נזרק החץ ואז נקבעת המטרה.

איתן כבל: כשאישרנו את החוק, את כל הדברים שאתה אומר עכשיו ידענו אז.

איתן כבל: זה כמו המערכון של "הגשש החיוור" על מי שהגיע מן המטוס.

איתן כבל: שואלים אותן שאלות ועונים אותן תשובות.

איתן כבל: אנחנו מכירים את הדו-שיח הזה.

איתן כבל: אני בטוח שעורך דין משה שחל מכיר את זה.

איתן כבל: בזה שום דבר לא השתנה: אומרים תאריך בשביל לא לעמוד בו.

לאה ורון: אדוני, אני מבקשת להפנות את תשומת לבו של מר עואד מרשות שוק ההון לכך שבספטמבר הכנסת בפגרה.

לאה ורון: אני לא יודעת אם יאשרו לנו וכמה ישיבות יאשרו לוועדת הכלכלה להתכנס בפגרת הקיץ.

לאה ורון: לפיכך אם יש לכם כוונה לבקש דחייה ואתם "סגורים" על זה, תיפנו לוועדה מוקדם ככל האפשר.

לאה ורון: הכנסת יוצאת לפגרה ב-21 ביולי.

לאה ורון: קח את זה בחשבון.

ודיע עואד: עד 28 ביוני אנחנו חייבים לבוא ולדווח.

ודיע עואד: אם נדע שנצטרך הארכה, נגיד לכם שאנחנו מבקשים הארכה.

איתן כבל: אני רוצה להזכיר שאתם לחצתם אותנו.

ודיע עואד: אנחנו רוצים לקדם את זה, ברור.

לאה ורון: גם 28 ביוני זה לא טוב.

לאה ורון: קחו את זה בחשבון.

לאה ורון: אני מציעה שתדבר אתי אחרי הדיון.

ודיע עואד: אנחנו רוצים לקדם את זה.

ודיע עואד: נעדכן את הוועדה.

איתן כבל: שלא תיפול שגגה.

איתן כבל: הסבנו את תשומת הלב שלכם, שלא תהיה פתאום זעקה של הדקה התשעים.

איתן כבל: אם לא תביאו את הדברים הללו בזמן, הכול ייכנס לתוקף ותמצא את עצמך לא במקום שבו אתה רוצה להיות.

איתן כבל: לא יהיו לי כלים לכנס את כנסת ישראל במיוחד בשבילכם.

איתן כבל: אז אני מסב את תשומת הלב שלכם.

איתן כבל: קחו את זה בחשבון.

דנה ימין-חה: משפט אחד.

דנה ימין-חה: המשטרה עדיין לא מקבלת את המידע באופן ממוחשב אודות פוליסת הביטוח.

דנה ימין-חה: מבחינתנו זה פער שיורד לשורש התיקון.

דנה ימין-חה: הרי אם בידי הנהג אין את תעודת הביטוח ואין לשוטר יכולת לדעת אם יש או אין, לא תוכל להתבצע שום אכיפה.

דנה ימין-חה: אני שמה את זה על השולחן.

דנה ימין-חה: משרד האוצר מעודכן.

ודיע עואד: הייתה לנו שיחה עם דנה ימין-חה.

ודיע עואד: נקיים ישיבה גם עם כרמית ועם כל הגורמים המעורבים כדי לפתור את הנושא.

איתן כבל: יפה הוא ששום דבר לא פרץ אל תוך הלוח.

איתן כבל: כל הבעיות שאתם מעלים, אמרנו אותן כאן, הסבנו את תשומת הלב לעניינים האלה.

איתן כבל: אתם הגדרתם וקבעתם לנו את לוחות הזמנים, אז בבקשה.

איתן כבל: זה סוג של בשורה, לא דרמטית אבל בשורה יפה לציבור הנהגים.

איתן כבל: תודה.

תמר פרידמן: אני מן הייעוץ המשפטי במשרד התחבורה.

תמר פרידמן: תקנה 9 לתקנות התעבורה קובעת את האיסור לנהוג אלא אם כן אתה נושא אתך רישיונות רכב ונהיגה.

תמר פרידמן: רישיון הנהיגה כיום מונפק ל-10 שנים.

תמר פרידמן: אצלנו יש החלטה להאריך את הרישיון עד לגיל שאדם נדרש לעבור בדיקות רפואיות בפעם ראשונה, שזה גיל 70.

תמר פרידמן: למעשה כרטיס הפלסטיק שהאדם מחזיק הוא צילום של מה שאדם קיבל ברגע שהוא קיבל אותו ולא משקף שינויים שחלו במהלך השנים, כמו התניות או ביטולים.

תמר פרידמן: לכן אנחנו עוברים למגמה של מאגרים מעודכנים.

תמר פרידמן: המחשבים של משרד התחבורה ישקפו למשטרה, הם משקפים כבר היום ברישיונות נהיגה את המידע.

איתן כבל: כרטיס הפלסטיק לא אומר כלום.

איתן כבל: הוא רק אומר שיש לך רישיון נהיגה.

עבד אל חכים חאג' יחיא: אותך יכולים לזהות לפי הכרטיס.

עבד אל חכים חאג' יחיא: במשך השנים מפסיקים לזהות.

אפי רוזן: הוא משמש בעיקר לאזרחים שטסים לחוץ לארץ.

תמר פרידמן: לכן עכשיו עשינו תיקון, שאדם לא יהיה חייב לשאת את רישיון הנהיגה, הוא יוכל לשאת כל אמצעי זיהוי אחר, כמו למשל תעודת זהות.

איתן כבל: ברור.

איתן כבל: ואז נכנסים למאגר.

איתן כבל: בטח למשטרה לא יהיו מספיק ניידות כדי לאכוף, ואז לא יהיה להם מחשב.

אפי רוזן: אם אין ניידות אין דילמה כי לא יעצרו אותך.

עבד אל חכים חאג' יחיא: אנחנו בדרך כלל סופרים את העבירות שתופסים אותן ולא את כל העבירות.

תמר פרידמן: רישיונות רכב – גם, למעט רכבים כבדים.

תמר פרידמן: צריך להשלים את הפיתוח המחשובי ולכן נהגי רכבים כבדים בשנה הקרובה יצטרכו לשאת את הרישיון.

איתן כבל: קשה להגדיר רכבים גדולים.

איתן כבל: אני חושב שעדיף להגיד את זה במשקל.

איתן כבל: אני אומר סתם, אני לא איש מקצוע.

מירב תורג'מן: בתקנה יש הגדרה.

איתן כבל: אני אומר את זה לצורך הודעת דובר הוועדה.

איתן כבל: אם נכתוב "רכב כבד" – זה לא מספיק מדויק.

איתן כבל: יש לזה הגדרה מדויקת.

אפי רוזן: רכב שמשקלו עולה על 3,500 קילוגרם יהיה חייב להמשיך לשאת רישיון רכב בשנה הקרובה, כתקופת ביניים.

תמר פרידמן: רכב שמשקלו מעל 3.5 טון.

תמר פרידמן: כל אופנוע או רכב נוסעים פרטי לא יצטרך לשאת את הרישיון כבר מעכשיו.

עבד אל חכים חאג' יחיא: כבר מהיום?

תמר פרידמן: מרגע שהוועדה תאשר את התקנות.

תמר פרידמן: כל מיני נספחים אחרים, כמו למשל הגבלות על הרישיון, יהיו חייבים להמשיך לשאת, וגם תעודת ביטוח.

תמר פרידמן: זהו.

עבד אל חכים חאג' יחיא: מה זה הגבלות על הרישיון, לדוגמה?

תמר פרידמן: למשל אם יש לנכה הגבלה של "תפוח" ברכב.

אפי רוזן: הגבלות טכניות בעיקרן.

נמרוד הגלילי: אני מאיגוד חברות הליסינג והשכרת הרכב.

נמרוד הגלילי: דבר ראשון, אני רוצה לברך על התקנה ועל התיקון, שהוא תיקון חשוב.

נמרוד הגלילי: אנחנו מתמודדים עם הבעייתיות של אובדן תעודות מקור ואז הוצאת כפלים, וזה עוד תשלומים.

נמרוד הגלילי: זה תיקון מבורך וטוב.

נמרוד הגלילי: כפי שגם נאמר פה בתחילה, יש פה באמת תהליך שכבר הוחל בסוף השנה שעברה עם תעודות הביטוח.

נמרוד הגלילי: כדי שהתהליך הזה יהיה שלם צריך להסדיר גם את נושא תעודות הביטוח.

נמרוד הגלילי: היינו כבר בדין ודברים עם משרד התחבורה במשך תקופה, כשבוטלה תקנה 9(א) הקודמת, להחזיר את האפשרות שציי רכב שיש להם קצין בטיחות יוכלו להחזיק ברכב העתק נאמן למקור ולא את תעודת המקור.

נמרוד הגלילי: זאת אומרת, אפשר יהיה להחזיק את הצילום עם החותמת של קצין הבטיחות ואז אם שוטר עוצר אותך, גם אם אין לך את תעודת המקור זה בסדר.

נמרוד הגלילי: כרגע זה רלוונטי לנושא תעודות הביטוח.

נמרוד הגלילי: נשאלת השאלה האם אי אפשר כבר עכשיו להוסיף אופציה לעניין תעודת הביטוח.

נמרוד הגלילי: אני לא יודע מתי זה ייכנס לתוקף, אם זה ייכנס לתוקף, אבל זה אותה בעיה.

נמרוד הגלילי: בסך הכול אנחנו בעידן טכנולוגי מתקדם וטוב שהולכים קדימה, אבל השאלה אם אין אפשרות בהזדמנות הזאת לאפשר להחזיק העתק נאמן למקור.

מירב תורג'מן: ההסדר החוקי שקובע מה היא תעודת ביטוח קבוע בפקודת ביטוח רכב מנועי.

מירב תורג'מן: התיקון לסעיף 9 טרם נכנס לתוקף, כפי ששמענו על ידי הרשות, ולכן יש דרישה להחזיק תעודת ביטוח מקורית.

מירב תורג'מן: ההפניה בתקנות היא לסעיף 9 בפקודת ביטוח רכב מנועי.

מירב תורג'מן: כשסעיף 9 ייכנס לתוקף אפשר יהיה להחזיק את תעודת הביטוח באמצעים אלקטרוניים.

מירב תורג'מן: עד אז, מכיוון שאין קישור און-ליין למשטרה כדי לדעת האם תעודה בתוקף או לא בתוקף, למעשה זה לא נכנס לתוקף ואי אפשר גם לאכוף את זה.

נמרוד הגלילי: ברור לי לחלוטין.

נמרוד הגלילי: השאלה אם עד שזה נכנס לתוקף, אולי אפשר להוסיף לתקנה 9 הוראה כפי שהיה בעבר, שמאפשרת להחזיק העתק נאמן למקור.

נמרוד הגלילי: זה היה בתקנה 9(א) בעבר, לפני שנתיים–שלוש.

מירב תורג'מן: זה לא ההסדר החוקי שמונח כרגע בפני הוועדה.

מירב תורג'מן: התקנות לא יוכלו לסתור את ההסדר שקבוע בפקודה.

מירב תורג'מן: משום שבפקודה קבוע שצריך להחזיק תעודת ביטוח מקורית, התקנות לא יכולות לאפשר להחזיק תעודת ביטוח בהעתק או באמצעים אלקטרוניים אחרים.

מירב תורג'מן: זו עמדתי.

תמר פרידמן: אנחנו מצטרפים לעמדה.

איתן כבל: גם אני מצטרף.

איתן כבל: אבל ניסית.

איתן כבל: זה עדיין לא עוזר לכם.

שוקי שדה: לא רק אצלו אלא גם אצלנו.

שוקי שדה: בגלל זה לא דיברתי.

אפי רוזן: הבקשה בציים גדולים מובנת, אבל מכיוון שכבר יצאנו לדרך ויש כוונה סביב השולחן באמת לתקן את זה, גם אם ייקח עוד כמה חודשים, זה לא שווה את הגלגול הנוסף.

איתן כבל: חברים, תודה רבה.

איתן כבל: נעבור להקראה.

תמר פרידמן: ועכשיו ההחרגה לשנה לגבי נהיגה ברכב מעל 3.5 טון.

מירב תורג'מן: לפני שאת קוראת את הוראת השעה, לגבי רשימת התנאים שניתנה על פי דין לגבי נהיגתו של אותו אדם, השאלה אם הוא נדרש להציג את התנאים או את ההוכחה לעמידתו בתנאים.

תמר פרידמן: את הנספח שמפורטים בו התנאים.

מירב תורג'מן: את מה שהוא צריך לשאת כדי שאפשר יהיה לדעת.

אפי רוזן: לדוגמה, יש תנאים שמופיעים ברישיון עצמו, אולם יש תנאים שמופיעים במסמך נלווה, אבל כאשר יש מסמך נלווה, ברישיון מופיע שעל השוטר לראות מסמך נלווה.

עבד אל חכים חאג' יחיא: מה יכול להכיל המסמך הנלווה?

אפי רוזן: למשל שהוא חייב לשאת מוצרי סוכר, ועוד כל מיני דברים שלא נכנסים בחמש שורות שיש ברישיון.

עבד אל חכים חאג' יחיא: למשל אם הוא מחויב במשקפיים.

אפי רוזן: זה מופיע ברישיון.

עבד אל חכים חאג' יחיא: הרישיון שהוא עכשיו לא יחזיק.

עבד אל חכים חאג' יחיא: זה יופיע במחשב?

תמר פרידמן: זה יופיע בעתיד.

תמר פרידמן: זה מעל 3.5 טון.

איתן כבל: אמרתי לדובר שכאשר הוא מוציא הודעה היא תהיה מדויקת מאוד, שתבהיר בדיוק את התקנה, שלא נמצא את עצמנו מול טענות של "אמרו, כתבו".

איתן כבל: הייתי מגדיר את זה באופן ברור מאוד.

איתן כבל: כל מילה לא מדויקת מכניסה אנשים לעולמות תוכן אחרים.

אפי רוזן: האמירה הנכונה היא: "מעל 3,500 קילוגרם", כי "רכב כבד" זה מעל לכך.

מירב תורג'מן: התיקון כולו ייכנס לתוקף ביום הפרסום ברשומות, וההוראה הזו לגבי רכבים כבדים, כפי שפירטת, תחול רק בעוד שנה.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 2

איתן כבל: נמנעים – אין

איתן כבל: התקנות נתקבלו.

איתן כבל: תודה רבה.

איתן כבל: הישיבה נעולה.